opritjnina
Opritjnina, (russ., afledt af opritj 'ud over'), område af vekslende omfang, som Ivan 4. den Grusomme 1565-72 havde udskilt fra det russiske rige for at underkaste det et vilkårligt, despotisk styre. I opritjninaen, der især omfattede store dele af Nordrusland, sattes moralske og politiske normer ud af spil. Med sine soldater, opritjnikker, organiseret i et munkelignende samfund, kunne Ivan 4. fra sin nye residens i Aleksandrovskaja sloboda (se Aleksandrov) udøve et terrorregime, der kostede tusinder livet. Målet kan have været at stække aristokratiet, som den paranoide zar så som en trussel. Det lykkedes at svække aristokratiet, om end det nok i højere grad gik ud over kirkehierarkiet. Resultatet blev først og fremmest en varig svækkelse af Rusland, hvilket næsten førte til landets opløsning i begyndelsen af 1600-t.